title: Cocoma
text: Cocoma u cogoma ye una denominación popular chenerica ta os potrecons de qualques especies de fongos basidiomicetz de mida meyana y gran, de regular perteneixents á la orden Agaricales, que brostan de santmigaladas y no son guaire apreciaus ta minchar, en existindo-ne beluns que dica resultan verenosos. Tienen como caracteristica millor cheneral de totz ellos a coloración blanquinyosa u amarellisca, con escratas marrons u pardas en bellas fases d'o suyo creiximiento, restas d'a cuticula que les i gosa tapar a corona mientres a primer parte d'o suyo creiximiento.
  
  Con ista denominación, que pareix que fa parte exclusiva d'o lexico patrimonial en as comarcas orientals de l'Alto Aragón (fundamentalment, Sobrarbe y Ribagorza) y no s'ha puesto documentar en garra altra comarca, se nombra especies diferents y sin garra más vinclo filochenetico d'entre ellas que de perteneixer en a orden Agaricales, como en son qualques miembros d'os cheneros Lepiota, Amanita, Macrolepiota u Agaricus, sin garra más relación que o suyo aspecto externo.
  
  Os términs «cocoma» y «cogoma» son dos casos de contraposición de conservación y sonorización, respectivament, d'a consonant oclusiva xorda intervocalica K y se gosan producir en diferents lugars en as dos comarcas. A forma sonorizadera «cogoma», á demés, conoix tamién una variant vulgar en a que s'elide la -G- y queda como «cohoma» en bells lugars d'a val d'a Cinca. Ista forma s'ha puesto documentar como «coma» en L'Aínsa.
  
  Se veiga tamién
  Macrolepiota procera
  Chlorophyllum brunneum
  Agaricus (os champinyons)
  Marasmius (as muixardinas)
  
  Referencias
  
  Agaricales